text: Lors est li rois Meniadus
   Là endroit à Crompart venus;
   Car il li vorra demander
   Dont il vient ne où doit aler,
   Et qui la damoisele estoit
   Que avoec lui ainsi menoit.
   Li rois moult près de lui s'est trais.
   Moult très à point et moult en pais
   Li a demandé et enquis
   Dont il ert ne de quel pays,
   PageV01P218
   Et comment il avoit à non.
   Mais cil ne dit ne o ne non.
   Moult longuement à lui parla
   K'ains Crompars I mot ne sonna
   Qui ressamblast ne tant ne quant
   Ce dont il l'aloit araisnant ;
   Car d'anui et de maladie
   Estoit cheüs en frenesie.
   Et Meniadus entendoit
   Que cil là le contralioit
   Et que respondre ne li daigne ;
   S'en ot grant ire et grant engaigne.
   Lors jura sa loi erranment
   Que, se tost et apertement
   Ne dit ce que il li demande,
   Que soufrir angoisse très grande
   Li fera, et enprisonner,
   Et telement enchaienner,
   Que à tart s'en repentiroit
   Se il de lui plus se mokoit.
   Et cil assez plus que devant
   Aloit erluises respondant,
   Com cil qui n'ot point d'escient
   Ne avis ne apensement.
   Ne plus ne mains parloit com cis
   Cui entendemens est faillis.
  